32006R1786
L 337/12
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1786/2006 НА КОМИСИЯТА
от 4 декември 2006 година
за изменение на приложения III Б, IV и VI към Регламент (ЕО) № 517/94 на Съвета по отношение на текстилните квоти за 2007 г.
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 517/94 на Съвета от 7 март 1994 г. относно общите правила за внос на текстилни продукти от някои трети страни, които не са обхванати от двустранни споразумения, протоколи или други договорености, или от други специфични правила на Общността за вноса (1), и по-специално член 5, параграф 2 от него,
като има предвид, че:
(1)
Регламент (ЕО) № 517/94 установява годишни количествени ограничения за някои текстилни продукти с произход от Черна гора, Косово (2) и Северна Корея.
(2)
Считано от 1 януари 2007 г., Европейският съюз включва две нови държави-членки, Румъния и България. Член 6, параграф 7 от Акта за присъединяване предвижда количествените ограничения, прилагани от Общността за внос на текстил и облекла, да бъдат коригирани, така че да бъде отчетено присъединяването на двете нови държави-членки към Общността. Количествените ограничения, приложими за внос на някои текстилни продукти от трети страни в разширената Общност, следва да бъдат коригирани, така че да покрият вноса в двете нови държави-членки. Ето защо е необходимо да се направят изменения в някои приложения към Регламент (ЕИО) № 517/94.
(3)
За да се възпрепятства разширението на Общността да има ограничителни последици върху търговията, е подходящо, при промяна на количествата, да се използва методика, която да отчита, по смисъла на коригиране на новите квотни нива, традиционния внос в новите държави-членки. Формула, съставена от средната стойност на вноса на стоки с произход от трети страни през последните три години в двете нови държави-членки, предвижда адекватна мярка за тези потоци през годините. Поради факта, че Черна гора стана независима на 3 юни 2006 г., Комисията не разполага с отделни цифри за търговския поток между Черна гора и Косово, от една страна, и новите държави-членки, от друга страна. По тази причина новите нива на квотите бяха установени, като бе използван най-подходящият критерий за това, а именно съотношението на населението в двете нови държави-членки. И в двата случая бе добавен процент на растеж.
(4)
Приложения III Б, IV и VI към Регламент (ЕО) № 517/94 на Съвета следва да бъдат изменени, така че да изброят нивата на квотите, приложими за 2007 г. Подробните правила за уреждане на разпределението на квотите за 2007 г. се съдържат в Регламент (ЕО) № 1785/2006 на Комисията (3) относно управлението на текстилните квоти, установени съгласно Регламент (ЕИО) № 517/94 за 2007 г.
(5)
Всички разпоредби на Регламент (ЕИО) № 517/94 следва да се прилагат за внос в новите държави-членки. Регламент (ЕИО) № 517/94 следва да бъде съответно изменен.
(6)
Мерките, предвидени в настоящия регламент, са в съответствие със становището на Комитета по текстил, създаден с член 25 от Регламент (ЕО) № 517/94,
ПРИЕ НАСТОЯЩИЯ РЕГЛАМЕНТ:
Член 1
Приложения III Б, IV и VI към Регламент (ЕО) № 517/94 на Съвета се заменят така, както е показано в приложението към настоящия регламент.
Член 2
Настоящият регламент влиза в сила на 1 януари 2007 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 4 декември 2006 година.